Żvelata l-pittura tad-Dukessa ta' Cambridge
Ġiet żvelata il-pittura tad-Dukessa ta' Cambridge fin-National Portrait Gallery, liema pittura intlaqgħat minn ħafna kritika minħabba l-fatt li Kate Middleton, tidher ferm ixjeħ milli hi fil-verita. B'xorti tajba għall-pittur Paul Emsley, l-attenzjoni kienet iktar iffukata fuq Kate u fuq l-ewwel sinjali tat-tqala tagħha, li issa qed ikunu aktar viżibbli. Dan għaliex, il-kritiċi huma tal-fehma li l-pittura, li ħadet tliet xhur u nofs biex tlestiet, ma tirriflettix il-veru eta' tad-Dukessa, li għandha 31 sena. Minkejja dan, Kate innifisha qalet li tinsab kuntenta bir-riżultat. Fost id-dettalji li ma niżlux sew, hemm il-kulur ta' xagħar id-Dukessa li jidher aktar ċar milli hu fir-realta' kif ukoll, dellijiet taħt għajnejha li jagħmluha akbar fl-eta. Il-kritiċi, nnutaw ukoll il-fatt, li wiċċha jidher iktar kwadru millu hu fil-verita. Oħrajn irrimarkaw ukoll il-kulur tal-ġilda, li fi kliemhom jixbaħ lil ta' xi ħadd li jpejjep. Emsley huwa imdorri jirċievi ċertu kritika għax-xogħol tiegħu, għalkemm fl-istess ħin, għandu l-fama li huwa preċiz ħafna f'xogħolu. Intant, ġie kkonfermat li l-ewwel wild tad-Dukessa ta' Cambridge u l-Prinċep William, ser jingħata t-titlu ta' Prinċep jew Prinċipessa. Kate tinsab fit-tieni xahar tat-tqala tagħha.